kardosdrur/scandi-wiki huggingface dataset:
Proxyserver

En proxyserver er et serverprogram der optræder som en stedfortræder på internettet (proxy betyder stedfortræder på latin). Typisk adskiller den et LAN fra et WAN. Der er generelt to formål med at bruge en proxyserver. Den kan gemme en kopi af de data, der hentes, så de senere kan hentes hurtigt, og serveren kan logge trafikken og eventuelt blokere noget af den.

Proxyservere bruges typisk i forbindelse med internetprotokollerne HTTP og FTP, men teknikken kan også anvendes til andre typer trafik. Under alle omstændigheder kender proxyserveren til protokollernes indretning, og kan derfor lave en meget mere fintmasket filtrering end en firewall. Typisk vil der være en firewall under alle omstændigheder. Firewallen skal sikre, at trafikken ikke kan gå uden om proxyen til internettet. Da det er proxyserveren, der etablerer forbindelserne ud på WAN-et, vil den stå som 'afsender' af trafikken, og den oprindelige afsendercomputer vil således være skjult.

De klientprogrammer, der skal etablere en forbindelse til internettet via en proxyserver skal konfigureres til det. Som minimum skal der angives et navn på proxyserveren og et portnummer. Hvis der skal foretages logning og filtrering på brugerniveau, skal man som bruger logge ind på proxyserveren inden forbindelsen kan etableres.

Omvendt proxy 
En såkaldt omvendt proxy bruges til at aflaste en webserver. Forespørgsler til webserveren går via en proxyserver, som gemmer kopier af webserverens indhold. Hvis webserveren både stiller statisk og dynamisk indhold til rådighed, vil proxyserveren kunne tage sig af den statiske del, og dermed aflaste webserveren.

Åben proxy 
En åben proxyserver er indstillet, så alle på Internettet kan bruge den. Dette er som oftest et resultat af fejl i serverens opsætning, men der findes åbne proxyer, der har til formål at give en anonymiseret adgang til internettet. Der findes endda netværk som Tor, til at sikre dette.

Populære proxyservere 
 Squid cache er en populær HTTP proxyserver i UNIX/Linux miljøet.
 Apache HTTP-serveren kan konfigureres til at agere som en proxyserver.
 Wingate er en multiprotokol proxyserver og NAT løsning som kan benyttes til at omdiregere enhver form for trafik på en Microsoft Windows værtscomputer. Den indeholder også funktioner som firewall og emailserver.
 Privoxy er en gratis, open source web proxy med muligheder for beskyttelse af privatlivet ved webadgang.
 Tor – Et proxybaseret anonymiserende Internet-kommunikationssystem.

Ekstern henvisning 
 Introduction to Proxy Servers  – introduktion til proxyservere (på engelsk)
 
 
 

Internetteknologi
Privatlivsbeskyttelse på internettet
Cork

Cork (Irsk: Corcaigh) er den næststørste by i republikken Irland og øen Irlands trediestørste efter Dublin og Belfast. Cork er det administrative center for County Cork og er den største by i den sydlige provins Munster.

Selve byen har en befolkning på 125.657  indb. (2016). I forstæderne omkring byen bor der yderligere 85.000 indbyggere (hvilket år?). Cork var i 2005 europæisk kulturhovedstad. Efter lokalvalgene 24. maj 2019 blev kommunen 31. maj 2019 udvidet ved sammenlægning med nogle forstadsområder fra 39 km² til 187 km² og cirka 210.000 indbyggere i alt.

Det irske navn Corcaigh kommer fra ordet corcach, som betyder «stedet med marsk, en reference til placeringen ved bredden af floden Lee, som  løber fra Shehy-bjergene vest i County Cork østover og gennem Cork by, og videre ud i havet. Bymidten og havnen ligger på en ø i flodmundingen.
Cork havde i det 17. og 18. århundrede en betydelig tekstilindustri. I nutiden er Cork stadig  en vigtig  havneby. I nærheden af byen ligger Irlands næststørste lufthavn. Der er flere industriområder omkring Cork.

Historie 
I følge myterne grundlagde, den senere biskop af Cork, Finbarr den hellige  (ca. 550; † 623) mellem 500 og 600 (byen Cork nævner selv år 606) et kloster på øen i flodmundingen. Vikingerne grundlagde i 846, her en handelsstation. Siden slutningen af det 12. århundrede blev byen behersket af Normannerne. 

I 1185 gav kong Johan af England (1166-1216) byen købstadsrettighederne. I den meste tid af middelalderen var byen under engelsk herskab omgivet af overvejende fjendtligsindede irske klaner, langt væk fra det centrale engelske herskabsområde ved Dublin.  Byen blev behersket af 12 til 15 købmandsfamilier, der var blevet rige ved at handle med det europæiske kontinent. De eksporterede overvejende uld og huder, mens hovedimportvarerne var salt, jern og vin.

Omkring 1270 grundlagde Augustinerordenen et kloster, i dag kendt som Red Abbey Cork.

Gennem et kongeligt dokument blev der indført borgmesterstyre. Byen havde i midten af det 14. århundrede ca. 2.000 indbyggere. På grund af en byldepestepidemi i 1349 omkom omkring halvdelen af befolkningen. Efter slutningen af Rosekrigene, der var en fejde mellem to grene af det engelske kongehus, søgte tronprætendenten Perkin Warbeck (1474-1499) 1491 at få støtte til sine planer om at styrte Henrik 7. af England. Corks Mayor og andre vigtige borgere tog med Warbeck til England og blev efter oprørets sammenbrud fængslet og henrettet. På grund af hændelserne fik Cork binavnet Rebel City.

Se også 
 Oversigt over de 100 største byer i Republikken Irland

Eksterne henvisninger 

Byer i Irland
Tour de France-byer
MS Hela

Coasteren MS Hela blev kendt den 3. april 1994, da skibet i Helnæsbugten blev bordet af politiet. Lasten var et større parti hash. Senere blev MS Hela indrettet som biografskib, men lukkede i 2004.

Kilder 
http://www.biografmuseet.dk/biografer/k/kobenhavn/h/hela/index.htm 

Biografer i København
Hela
Hela
Islands Brygge
Strand-mandstro

Strandmandstro (Eryngium maritimum) eller Strandtidsel er en 25-60 cm høj skærmplante, der vokser på sandede strandbredder. Strandmandstro er en flerårig urt, der på Den danske Rødliste 2019 er vurderet (rødlistetvurderet) til Livskraftig (Least Concern), omend den mellem 1951 og 2015 er aftaget i hyppighed men den er ikke fredet. Insekter suger gerne nektar af blomsterne. Navnet skrives også Strand-Mandstro.

Beskrivelse 
Den har en stivgrenet, halvkugleformet vækst med grågrønne, glatte stængler. Bladene er ægformede og læderagtige med tornet rand. Begge bladsider er overtrukket med et vokslag, som farver dem gråligt blågrønne. Blomstringen sker i juli-august, hvor man ser blomsterne samlet i endestillede hoveder. De enkelte blomster er rørformede og lyseblå, og de sidder støttet af blålige højblade.

Planten har et meget kraftigt og dybtgående rodnet.

Højde x bredde og årlig tilvækst: 0,50 x 0,50 m (50 x 50 cm/år).

Udbredelse 
Planten er udbredt overalt langs Europas kyster, hvor den ses i sandklitter og på strandenge. I Danmark findes den spredt ved Vesterhavet og Østersøen og enkelte andre steder, f.eks. på Hjelm, langs kysten syd for Aarhus, på øerne Ejlinge og Æbelø ved Nordfyn og på Enø i Smålandsfarvandet.

På kystskrænten ved Hanstholm findes arten sammen med bl.a. engelskgræs, alm. engelsød, kattefod, alm. kællingetand, marehalm, gul snerre, harekløver, havtorn, klitøjentrøst, markkrageklo, sandhjælme, smalbladet timian, strandfladbælg, strandvejbred og vellugtende gulaks

Kilder og henvisninger 

 Signe Frederiksen et al., Dansk flora, 2. udgave, Gyldendal 2012. .
 naturligvis.u-net.dk: Strandmandstro 
 Arne og Anna-Lena Anderberg: Den virtuella floran, Naturhistoriska riksmuseet

Referencer 

Flerårige urter
Blå blomster
Tørketålende planter
Osteløbe

Osteløbe er en væske, der får mælk til at koagulere (stivne), så mælken bliver skærbar. Det er nødvendigt til fremstilling af de fleste ostetyper.
Osteløbe indeholder enzymer af typen proteaser, der angriber visse proteiner i mælken og deler dem i mindre stykker. Derved begynder mælkens øvrige proteiner (bl.a. kasein) at danne et sammenhængende netværk, der gør mælken stiv.

Oprindeligt blev osteløbe fremstillet af kalvemaver, men for at optimere produktionen af osteløbe og for at sænke prisen bliver hovedparten af den fremstillet af gensplejsede colibakterier. Fordelen er, at man kan fremstille store mængder osteløbe hurtigt, billigt og af ensartet kvalitet.

Der fremstilles også løbe af kalvemaver - og vegetabilsk (plantebaseret) osteløbe til brug i vegetariske oste.

Se også 
Chr. Hansen
Poul Martinsen

Poul Martinsen (født 3. marts 1934 i Hillerød, død 12. november 2020), dansk cand.psych., journalist og dokumentarfilmmager, med en lang række produktioner bag sig, især om mennesker, menneskelige relationer og psykologisk adfærd. Mest kendt er Lydighedens dilemma (1980) om en kittelklædt autoritet, der fik en forsøgsperson til at give – indbildt – strøm til en anden. Forsøget og filmen viser, at selv normalt fungerende personer kan presses til at øve tortur mod andre. Eksperimentet er fortsat i Krigerne (2006), hvor to grupper presses til vold og had mod hinanden.

Produktioner

Litteratur 
 Poul Martinsen: Hypnosemorderen – dobbeltmennesket Palle Hardrup (Gyldendal, 2012, 226 sider).
 Peter Harms Larsen: Besat af virkeligheden. Poul Martinsen 1977 – 2007. Bind 1+2 (DR Multimedie, 2007, 303 sider).

Eksterne kilder/henvisninger 
 
 Om Poul Martinsen – Danmarks Radio
 Poul Martinsen er død - Ekstrabladet

Filminstruktører fra Danmark
Personer fra Hillerød
Modtagere af Kristian Dahls Mindelegat
Skæreost

Skæreost (også kaldet fastost) er fast og skærbar ost. Der er utallige forskellige skæreoste, men nogle af de mest kendte er: Danbo, Havarti, Svenbo, Gouda, Cheddar og Emmentaler.

Hvis en skæreost fryses, vil den smuldre og ikke være skærefast længere.
Hvis en stærk skæreost opvarmes eller grilles, vil den miste sin stærke smag. 

Smelteost fremstilles i vid udstrækning af skæreoste.

Oste
Skimmelost

Skimmelost er ost, der er blevet podet med skimmel. Den brugte skimmel er helt uskadelig for mennesker. Nogle meget brugte skimmelsorter er penicillium roqueforti og penicillium candidum. Skimmelen fremmer modningen af osten, og derfor kan en skimmelost blive temmelig stærk.

Typer 
Blåskimmeloste
Danablu
Gorgonzola
Roquefort
Blå Stilton
Saga
Hvidskimmeloste
Brie
Camembert
Rødskimmeloste (rødkitoste)
Limburger
Munster
Taleggio
Esrom
Pont l'Évêque

Referencer 

Oste
Enola Gay

Enola Gay er et Boeing B-29 Superfortress bombefly tilhørende det amerikanske luftvåben. Enola Gay var flyet, som kastede atombomben Little Boy over den japanske by Hiroshima, den 6. august 1945. Little Boy var den første af de kun 2 atombomber, der nogensinde er anvendt i krig. Den anden, Fat Man blev ligeledes kastet over Japan (nærmere bestemt Nagasaki), 3 dage senere den 9. august. Fat Man blev kastet af Bockscar, et fly af samme type som Enola Gay.

Enola Gay er blevet berømt for dets rolle i bombningen af Japan, der førte til landets overgivelse og dermed slutningen på 2. verdenskrig. I dag kan flyet ses ved en stor flyudstilling i Steven F. Udvar-Hazy Center i Dulles International Airport, Washington D.C..

Enola Gay var et af kun 15 specialombyggede B-29 fly, der var i stand til at fremføre atombomber. Flyet blev overdraget til USAAF's (United States Army Air Forces) 509th Composite Group under ledelse af oberst Paul Tibbets. Flyet blev døbt Enola Gay efter Paul Tibbets mor, Enola Gay Tibbets. Paul Tibbets valgte selv at flyve det specielle bombetogt. Den 6. august lettede Enola Gay fra dets base på øen Tinian, ca. 6 timers flyvning fra Hiroshima. Little Boy blev kastet 08:15 lokal tid.

Enola Gays besætning den 6. august, 1945:

 Oberst Paul W. Tibbets, Jr. – kaptajn (23. feb. 1915 – 1. nov. 2007)
 Kaptajn Robert Lewis – andenpilot
 Major  – bombekaster
 Kaptajn Theodore Van Kirk – navigatør
 Løjtnant Jacob Beser – (elektronisk krigsførelse) og eneste besætningsmedlem på begge a-bombetogter
 Kommandør William Sterling Parsons – våbentekniker
 Sekondløjtnant Morris R. Jeppson – assisterende våbentekniker
 Sergent Joe Stiborik – radarnavigatør
 Oversergent George Caron – agterskytte
 Sergent Robert Shumard – andentekniker
 Menig Richard Nelson – radiotelegrafist
 Oversergent Wayne Duzenberry – flyvemaskinist

Eksterne henvisninger 

Bombningerne af Hiroshima og Nagasaki
John Hahn-Petersen

John Charles Hahn-Petersen (født 4. november 1930 på Frederiksberg, død 4. januar 2006 i København) var en dansk skuespiller.

John Hahn-Petersen var kontorelev i ØK og kom siden på Odense Teaters elevskole, hvor han debuterede i Soyas Den lyse nat i 1955. Efter elevtiden kom han til Aarhus Teater, hvor han sammen med Preben Harris i 1963 stiftede lille eksperimentalscene Svalegangen. Da Preben Harris blev teaterdirektør på Gladsaxe Teater og siden Folketeatret fulgte John Hahn-Petersen med. Han var en del af Folketeatrets faste ensemble i 17 år og kom i slutningen af 1980'erne til Det Kongelige Teater. I en periode var han engageret på TV-Teatret og slog i tv-serien Matador for alvor igennem som den pligtopfyldende jøde hr. Stein i Korsbæk Bank. Tv-seerne vil også huske John Hahn-Petersen i rollen som Verner Boye-Larsen, formand på Krone-taxa i tv-serien TAXA. Også i tv-serien Krøniken medvirkede han i rollen som forlagsdirektør Berg.

Gennem sine mange teaterår har John Hahn-Petersen spillet en række markante roller: Gengangere, Tartuffe, Genboerne, Skatteøen og Woyzeck, ligesom han på Folketeatret (1992) har spillet Gamle Levin i Indenfor Murene. Det var ikke planen, at John Hahn-Petersen skulle have været med i Henri Nathansens succesforestilling Indenfor Murene, men i januar 2006 fik han overdraget rollen som Gamle Levin fra Jørgen Reenberg, som var sygemeldt. John Hahn-Petersen døde om aftenen den 4. januar 2006 i sin garderobe på Det Kongelige Teater kort før han skulle på scenen i Indenfor Murene. De næste 18 forestillinger af Indenfor Murene blev taget af plakaten efter Hahn-Petersens død.

John Hahn-Petersen lagde stemme til i en lang række tegnefilm. Nogle af de mest kendte roller var: Peter Plys, Joakim von And, Mr. Potato Head (Toy Story), Cogsworth (Skønheden og Udyret), Mumifar i Mumitroldene og Jumba (Lilo & Stitch og Lilo & Stitch 2).

John Hahn-Petersen blev æreskunstner i Østermarie i 2004.

Udvalgt filmografi

Film

Tv-serier

Tegne- og animationsfilm

Referencer

Eksterne henvisninger 
 
 

Skuespillere fra Danmark
Tegnefilmsdubbere fra Danmark
Personer fra Frederiksberg
Personer i Kraks Blå Bog (afdøde)
Personer døde af hjertestop
Kadıköy

Kadıköy Kommune er en kommune i Istanbul i Tyrkiet.

Istanbul
Kommuner i Tyrkiet
EFTA

EFTA eller Den Europæiske Frihandelssammenslutning (, ), er en international frihandelsorganisation, som har den erklærede målsætning at fremme økonomisk udvikling gennem frihandel og fair konkurrence. I dag består EFTA af Norge, Schweiz, Island og Liechtenstein. EFTA er i modsætning til EU (på det økonomiske område) en fuldstændig mellemstatslig organisation.

Organisationen blev dannet 3. maj 1960 af Danmark, Norge, Portugal, Schweiz, Storbritannien, Sverige og Østrig som en reaktion på det nyoprettede EØF-samarbejde (1957). I 1961 søgte Storbritannien, Danmark, Irland og Norge om medlemskab af EØF (det europæiske økonomiske fællesskab). Det blev dog forhindret af den franske præsident, Charles de Gaulle, der nedlagde veto mod optagelsen. Da de Gaulle trådte tilbage i 1969, søgte Storbritannien, Danmark, Norge og Irland igen om medlemskab af EF (en sammenlægning af EKSF, EØF og EURATOM) og blev, med undtagelse af Norge, officielt optaget 1. januar 1973. Derved forlod de EFTA.

Kongeriget Danmark var i 1960 stiftende medlem af EFTA, men medlemskabet ophørte med virkning fra 1973, da Danmark trådte ind i EF. Grønland var omfattet af EFTA-medlemskabet fra 1961 og Færøerne fra 1968. Siden har Færøerne undersøgt muligheden for et medlemskab af EFTA, i Grønland er der politisk debatteret om landstyret overvejer medlemskab i EFTA på baggrund af Færøernes undersøgelse af et muligt medlemskab. Et medlemskab af EFTA er dog ikke muligt uden, at Kongeriget Danmark som stat bliver medlem af organisationen på vegne af Færøerne og/eller Grønland. I EFTA antages det, at et medlemskab vanligvis er forbeholdt stater. Der er fastsat særlige procedurer for optagelse af stater, jf. artikel 56 i EFTA-konventionen. Danmarks Riges (Rigsfællesskabet) medlemskab af EFTA er folkeretligt forbeholdt Kongeriget Danmark. Som dele af Danmarks Rige kan Færøerne og Grønland med det nuværende traktatgrundlag ikke blive selvstændige medlemmer af EFTA.

I 1986 blev Portugal medlem af EF og forlod EFTA. Samme år blev Finland medlem af EFTA. I 1995 blev Finland, Østrig og Sverige medlemmer af EU og forlod EFTA.

Liechtenstein blev medlem af EFTA i 1991

Siden 1992, hvor EØS-aftalen blev underskrevet, har der været et samarbejde mellem EFTA og EU.

Referencer

Eksterne henvisninger 

Norges delegasjon til EU 

Internationale organisationer
Etableret i 1960
Rolling Stone

Rolling Stone er et amerikansk magasin, der skriver om musik og populærkultur.

Hunter S. Thompson skrev i en årrække for magasinet.

Liste over de 500 bedste album 
I 2003 udgav Rolling Stone en artikel, der beskrev de 500 musikalbum, som man anså for at være de bedste nogensinde. Listen viste sig imidlertid at være kontroversiel, og 
den efterfølgende kritik koncentrerede sig især omkring det følgende: 

 Listen var ifølge kritikerne for fokuseret på rockmusik fra 1960'erne og 1970'erne
 Den lagde for meget vægt på rock på bekostning af fx jazz og hip-hop
 At den indeholdt for meget musik fra USA.
 Listen indeholdt også "greatest hits" opsamlinger ved siden af mere almindelige udgivelser. 

På trods af kritikken fik listen dog stadig en vis indflydelse, og fans af bands hvis album var inkluderet på listen, brugte den ofte som et argument for netop deres favoritbands betydning.

Liste over de 500 bedste numre 

I 2004 udgav Rolling Stone en artikel med en liste over de ”500 bedste sange nogensinde”. Listen blev sammensat efter en meningsmåling blandt musikere, kritikere og folk fra musikindustrien. Listen blev, som det var tilfældet med listen over de 500 bedste album, udsat for en del kritik. En sådan liste vil selvfølgelig altid være kontroversiel, da den er begrænset til 500 sange og derfor må udelukke mange af folks personlige favoritnumre. Det mest vedholdende kritikpunkt er listens (nogle vil sige ensidige) fokus på musik fra 1960'erne og 1970'erne.

Liste over de 100 bedste sangere 

Listen blev offentliggjort i 2008; den toppes af de amerikanske blues- og soul artister Aretha Franklin og Ray Charles, efterfulgt af Elvis Presley, Sam Cooke og John Lennon.

Liste over de 100 bedste guitarister 
I 2003 offentliggjorde Rolling Stone en liste over The 100 Greatest Guitarists of All Time.  Efter massiv kritik af, at listen favoriserede amerikanske guitarister opdaterede Rolling Stone i 2009 listen, efter en afstemning i et panel, udvalgt blandt  guitarister og musikeksperter. Top 5 på denne liste bestod af Jimi Hendrix, Eric Clapton, Jimmy Page, Keith Richards og Jeff Beck. Der findes også en liste fra 2011, hvor afstemningskriterierne ikke er angivet. Her var Hendrix stadig nr. 1 foran Duane Allman fra the Allman Brothers Band, B.B. King, Eric Clapton og Robert Johnson.   

TIME har præsenteret en liste over de 10 største elektiske guitarister. Også denne liste toppes af Jimi Hendrix, men herefter følger Slash, B.B. King, Keith Richards, Eric Clapton og Jimmy Page.

Liste over de 15 dårligste plader udsendt af kendte kunstnere 
Bladets læsere stemte i 2007 om de dårligste plader udsendt af kendte kunstnere. Den dårligste er Bob Dylans Down In the Groove.

Galleri

Noter

Eksterne henvisninger 
 Rolling Stones website
 Post-Gazette artikel om de album man ifølge bladet havde overset. 
 Rolling Stone-artiklen med de 500 bedste album 
 Rolling Stone-artiklen med de 500 bedste sange 
 Rolling Stone: Rock Daily  » Blog Archive   » Rolling Stone’s 15 Worst Albums By Great Bands 

Tidsskrifter fra USA
Etableret i 1967
Tidsskrifter om musik
Jon Bon Jovi

Jon Bon Jovi (født John Francis Bongiovi 2. marts 1962 i Perth Amboy, New Jersey, USA) er en amerikansk sanger, musiker, sangskriver og skuespiller. Han er forsanger i rockbandet Bon Jovi og spiller bl.a. guitar, klaver, mundharmonika og trommer.

Han voksede op i Sayreville, og gik på Sayreville War Memorial High School. Han skiftede navn til Jon Bon Jovi, da han fik en pladekontrakt med Mercery Records (det senere Island Records). Jons fætter, Tony Bongiovi ejede pladestudiet the Power Station, hvor han fik arbejde som stik-i-rend-dreng. Efter den ordinære åbningstid, kunne han frit bruge studiet, hvilket han benyttede til at indspille sit demoalbum – hjulpet af sin onkel. Dette album blev senere udgivet i 1999 som John Bongiovi: The Power Station Years.

Den 29. april 1989 blev Jon Bon Jovi gift med sin kæreste fra gymnasietiden, Dorothea Hurley, i Graceland Chapel i Las Vegas, Nevada. Den 31. maj 1993 fødte hun parrets første barn, datteren Stephanie Rose, hvorefter 3 sønner er fulgt: Jesse James Louis Bongiovi (19. februar 1995), Jacob Hurley Bongiovi (7. maj 2002) og Romeo Jon Bongiovi (29. marts 2004).

Jon Bon Jovi har medvirket i en lang række film, samt i forskellige TV-serier.

Udover at have solgt over 120 millioner albummer med gruppen Bon Jovi, har Jovi selv udgivet de to soloalbummer, Blaze of Glory (1990) og Destination Anywhere (1997).

Jon har også arbejdet med velgørenhed inden for bl.a. de paralympiske lege, Amerikansk Røde Kors, the Elizabeth Glaser Pediatric AIDS Foundation, samt andre fonde og grupper. I september 2005 under en medvirken i et Oprah Winfrey-show donerede bandet Bon Jovi en million amerikanske dollar til hendes Angel Network.

I 2003 stiftede han det amerikanske fodboldhold Philadelphia Soul, som han efterfølgende også var ejer af. Holdet spiller i Arena Football League.

Solodiskografi 
 Blaze of Glory (1990), Soundtrack til filmen Young Guns 2
 Destination Anywhere (1997)

Film og TV-serier

Fodnoter

Eksterne henvisninger 

 
 Jon Bon Jovi hjemmeside 

Sangere fra USA
Sangskrivere fra USA
Skuespillere fra USA
Personer fra New Jersey
Musikere fra Island Records
Bon Jovi
Release Management

Inden for softwareudvikling handler release management (håndtering af udgivelser) om hvordan man udgiver nye versioner af software, så man kan tage hensyn til opdateringer og ændringer i softwaren. Her indvirker den anvendte softwareudviklingsmetodik og dens faser. For eksempel vil man have forskellige kriterier til betaversioner, Release Candidates (RC'''er), sikkerhedsopdateringer og Release management sørger blandt andet for at ændringer til softwaren, som er relaterede, holdes sammen så de kan implementeres, afprøves og udgives samlet. Her benyttes en række systemer til versionsstyring, fejlhåndtering, kvalitetskontrol og distribution.

Et andet aspekt ved release management'' er at man kan etablere procedurer i organisationer, så opdatering af software ikke forårsager unødvendig forstyrrelse eller nedetid. Dette løses ved tidsplaner, ansvarsfordeling, afprøvning, gradvis udrulning, mulighed for at falde tilbage på tidligere løsninger og protokoller for kommunikation.

Se også
 Change Management
 Versionsstyring
 Softwareudvikling
 Softwareudviklingsmetodik

Systemudvikling
It-sikkerhed
Softwaredistribution